EIROPAS KOMISIJA Briselē, 14.12.2021 COM(2021) 793 final KOMISIJAS ZIŅOJUMS PADOMEI UN EIROPAS PARLAMENTAM par Direktīvas 2010/75/ES jeb Rūpniecisko emisiju direktīvas īstenošanu



1Ievads Rūpniecisko emisiju direktīva (RED) ir galvenais ES tiesību instruments, ar ko regulē emisijas no aptuveni 52 000 agrorūpniecības iekārtu ES. Cita starpā tās ir elektrostacijas, pārstrādes rūpnīcas, tērauda, krāsaino metālu, cementa, kaļķa, stikla, ķīmisko vielu, celulozes un papīra ražotnes, pārtikas un dzērienu ražotnes, atkritumu pārstrādes un sadedzināšanas iekārtas un intensīvas putnu un cūku nobarošanas audzētavas. Direktīvas mērķis ir panākt ievērojamus ieguvumus apkārtējai videi un cilvēka veselībai, it sevišķi obligāti piemērojot labākos pieejamos tehniskos paņēmienus (LPTP). Nozares, kas ir iekļautas RED darbības jomā, rada ievērojamu daļu no emisijām gaisā un ūdenī, kā arī ievērojamu daļu nemājsaimniecību atkritumu Eiropā. Tiek lēsts, ka šīs nozares veido aptuveni 23 % pēc masas no kopējām ES emisijām gaisā un aptuveni 40 % no kopējām ES siltumnīcefekta gāzu emisijām. Attiecībā uz emisijām ūdenī situācija ir neskaidrāka. Tiek lēsts, ka šo nozaru emisijas ūdenī veido no 20 % līdz 40 % smago metālu emisiju un no 30 % līdz 60 % piesārņojošo vielu, kas nav barības vielas un organiskais ogleklis. LPTP atsauces dokumentus sagatavo Eiropas Komisijas Kopīgā pētniecības centra Eiropas Piesārņojuma integrētas novēršanas un kontroles birojs (EIPPCB). LPTP atsauces dokumentu izstrāde ir uz pierādījumiem balstīts, datu virzīts process, kurā aktīvi piedalās ieinteresētās personas. LPTP atsauces dokumenti ietver LPTP secinājumus, kam tiek piešķirts juridisks spēks, kad tie tiek pieņemti ar Komisijas īstenošanas lēmumiem. LPTP secinājumi nodrošina LPTP satvaru konkrētajai agrorūpniecības nozarei, un kompetentajām iestādēm tie jāizmanto kā atsauce atļauju nosacījumu noteikšanā. Saskaņā ar RED 73. pantu Komisijai līdz 2016. gada 7. janvārim ir jāziņo Padomei un Eiropas Parlamentam par īstenošanas sākotnējo posmu un pēc tam jāsniedz ziņojums vienu reizi trijos gados. Ziņojums par īstenošanas sākotnējo posmu tika publicēts 2017. gadā. Šis Šajā ziņojumā ir apkopoti no dalībvalstīm 2013.–2018. gada īstenošanas periodā ievāktie dati un ņemts vērā gan progress, kas panākts kopš ziņošanas sistēmas uzlabošanas 2018. gadā (skat 2. iedaļu), gan RED 2020. gada izvērtējums (skat. 5. iedaļu). Šis ziņojums apraksta arī citas darbības, kas ES līmenī veiktas, lai atbalstītu RED īstenošanu. Paziņojumā par Eiropas zaļo kursu Komisija informēja, ka tiks pārskatīti ES pasākumi, kuru mērķis ir novērst lielo rūpniecisko iekārtu radīto piesārņojumu, un ka tas būs viens no galvenajiem pīlāriem Komisijas Nulles piesārņojuma rīcības plānā, kura mērķis ir arī nodrošināt saskaņotību ar klimata, enerģētikas un aprites ekonomikas rīcībpolitikām. 2020. gada septembrī Komisija publicēja dienestu darba dokumentu (SWD) par RED izvērtējumu, kas sniedza visaptverošu RED īstenošanas un darbības novērtējumu. Saskaņā ar izvērtējuma secinājumiem Komisija sāka pārskatīt RED. Ir plānots, ka tiesību akta pārskatīšanas dokumentu pakete būs gatava 2022. gada 1. ceturksnī. Komisija ir publicējusi sākotnējo ietekmes novērtējumu un organizējusi sabiedrisko apspriešanu un apspriešanos ar ieinteresētajām personām. Šajā kontekstā šis ziņojums sniedz arī nākotnes perspektīvas un noderīgus secinājumus RED pārskatīšanai. 2Dalībvalstu ziņojumi Saskaņā ar RED 72. pantu dalībvalstīm ir jāsniedz Komisijai informācija par to, kā tās īsteno RED, kā arī reizi gadā — detalizēta informācija par lielajām sadedzināšanas iekārtām. Tās informācijas veids, kas dalībvalstīm bija Komisijai jāpaziņo par 2013.–2016. gada īstenošanas periodu, ir aprakstīts Komisijas Īstenošanas lēmumā 2012/795/ES. Pamatojoties uz gūto pieredzi, jaunākais Komisijas Īstenošanas lēmums (ES) 2018/1135 ievērojami pilnveidoja ziņošanas procesu, kas tagad notiek vienu reizi gadā (iepriekš — reizi trijos gados) un kam tagad izmanto elektronisku rīku (proti, ES Rūpniecības objektu reģistru), kuru Komisija ir nodevusi visu dalībvalstu rīcībā. Lai gan sākotnēji nācās saskarties ar dažām problēmām, tagad dalībvalstu ziņošana ir daudz sistemātiskāka un saskaņotāka. Abās ziņošanas sistēmās sniegtie dalībvalstu ziņojumi (par 2013.–2016. gada un 2017.–2018. gada, periodu) ir novērtēti, un novērtējumu kopsavilkumi ir pieejami tiešsaistē. 3RED īstenošana Iekārtu skaits 2018. gadā informācija tika sniegta par 51 917 iekārtām, un iekārtu skaita ziņā tas ir 9 % pieaugums kopš 2015. gada. Lielākais iekārtu skaits ir paziņots putnu vai cūku intensīvās nobarošanas nozarē — 39 % no visām iekārtām. Dažādo RED aptverto nozaru relatīvā daļa ir parādīta 1. attēlā. Atļauju izdošana

Saskaņā ar RED 4. pantu iekārtas, kas ir iekļautas direktīvas darbības jomā, nevar tikt ekspluatētas bez atļaujas. 2018. gadā tika ziņots, ka atļaujas bija 87 % ekspluatācijā esošo iekārtu, tomēr ir iekārtas, par kurām tika ziņots, ka tās tiek ekspluatētas bez atļaujas, it sevišķi atkritumu apsaimniekošanas nozarē (17 % no nozarē ekspluatētajām iekārtām) un ķīmiskās rūpniecības nozarē (16 % no nozarē ekspluatētajām iekārtām). Lielākais skaits bez atļaujām ekspluatētu iekārtu tika paziņots putnu vai cūku intensīvās nobarošanas nozarē (2685 iekārtas, t. i., 14 % no ekspluatētajām iekārtām). Septiņas dalībvalstis paziņoja par atsevišķām iekārtām bez atļaujām — tās galvenokārt atradās Dānijā, Vācijā, Grieķijā un Spānijā. Tomēr nav skaidrs, vai šīs situācijas pamatā ir atļaujas neesība vai ziņošanas kļūda. Piemēram, sākot ar 2018. gadu, ja atļauja nav tikusi izdota, dalībvalstīm ir jāapraksta, kādi izpildes panākšanas pasākumi ir vērsti pret attiecīgās iekārtas operatoru (un par tiem jāpaziņo ES reģistram). Tomēr iekārtu bez atļaujām skaits ir lielāks nekā ES reģistram paziņoto izpildes panākšanas pasākumu skaits, un tas liecina, ka ir vajadzīgi papildu paskaidrojumi (skat. 6. iedaļu). Emisiju robežvērtības RED 15. panta 3. punkts paredz, ka atļaujas nosacījumos noteiktajām emisiju robežvērtībām (ERV) jānodrošina, ka parastos ekspluatācijas apstākļos emisijas nepārsniedz ar relevantajos Komisijas īstenošanas lēmumos noteiktajiem labākajiem pieejamajiem tehniskajiem paņēmieniem saistītos emisiju līmeņus (LPTP-SEL). Francija, Vācija, Itālija un Zviedrija paziņoja par kopumā 22 gadījumiem, kad ERV atļaujas nosacījumu ziņā ir daudz stingrākas nekā LPTP-SEL amplitūda. Attiecībā uz šiem gadījumiem jāatzīmē, ka stingrāki atļaujas nosacījumi vairāk tika paziņoti saistībā ar RED 14. panta 4. punktu (lai panāktu lielākus emisiju samazinājumus nekā tos, kas panākami, izmantojot LPTP secinājumos apstiprinātos LPTP) (16 gadījumi) un 18. pantu (lai izpildītu gaisa un ūdens vides kvalitātes standartus) (5 gadījumi). Vienā Vācijas paziņotā gadījumā stingrāki atļaujas nosacījumi tika noteikti saskaņā gan ar RED 14. panta 4. punktu, gan 18. pantu. Visbiežāk stingrāki atļaujas nosacījumi ir tikuši noteikti stikla ražošanā ekspluatētajām iekārtām. Tomēr, iespējams, tas tikai atspoguļo to, ka šīs nozares LPTP secinājumi bija vieni no pirmajiem saskaņā ar RED apstiprinātajiem secinājumiem un kopš tā laika ir notikusi emisiju samazināšanas tehnisko paņēmienu tehnoloģiju attīstība. 15. panta 4. punktā paredzētās atkāpes Atkāpes veidā, kā to paredz RED 15. panta 4. punkts, kompetentā iestāde var izņēmuma gadījumos pieņemt mazāk stingras ERV, nekā noteikts Komisijas īstenošanas lēmumos. Šāda atkāpe var tikt piemērota, ja LPTP-SEL atbilstošu emisiju līmeņu sasniegšana radītu nesamērīgi lielas izmaksas salīdzinājumā ar vidiskajiem ieguvumiem. Kā liecina paziņotie dati, kopā ir tikušas piešķirtas 133 atkāpes no LPTP secinājumiem un tās piemērotas 98 iekārtām, kuras tiek ekspluatētas 15 dalībvalstīs (Beļģijā, Bulgārijā, Čehijā, Dānijā, Igaunijā, Somijā, Francijā, Vācijā, Ungārijā, Īrijā, Itālijā, Portugālē, Rumānijā, Spānijā un Zviedrijā); vislielāko skaitu atkāpju piešķīrusi Zviedrija, Čehija un Itālija. Visvairāk atkāpju ir ticis piešķirts iekārtām, uz kurām attiecas LPTP secinājumi stikla ražošanā, un tām seko iekārtas, uz kurām attiecas LPTP secinājumi celulozes, papīra un kartona ražošanā. Vairāk atkāpju ir ticis piešķirts attiecībā uz emisijām gaisā (atkāpes attiecas uz 59 LPTP-SEL no kopā 811 LPTP-SEL, kas noteikti LPTP secinājumos) nekā emisijām ūdenī (atkāpes attiecas uz 24 LPTP-SEL no kopā 252 LPTP-SEL, kas noteikti LPTP secinājumos). Visilgāk spēkā bijusī atkāpe bija saistīta ar stikla ražošanas LPTP secinājumiem (līdz pat 202 mēnešiem vienā gadījumā, kuru paziņoja Čehija). 22 atkāpes ir piešķirtas uz nenoteiktu laiku. Ilgstošas vai nenoteikta ilguma atkāpes nav pretrunā relevantajam RED noteikumam, kurš skaidri nenosaka laika ierobežojumu, tomēr tās tiek izskatītas pašreiz notiekošās RED pārskatīšanas ietvaros. Pamatziņojumi Saskaņā ar RED 22. panta 2. punktu, ja darbība ir saistīta ar bīstamu vielu izmantošanu, ražošanu vai novadīšanu un ņemot vērā noteiktus apstākļus, ir jāiesniedz pamatziņojums, lai noteiktu augsnes un gruntsūdeņu piesārņojumu iekārtas uzstādīšanas vietā. Tikai sešas dalībvalstis (Kipra, Igaunija, Somija, Ungārija, Rumānija un Slovēnija) ziņoja, ka visi vajadzīgie pamatziņojumi ir tikuši iesniegti. Pārējās dalībvalstīs ir konstatēti gadījumi, kad pamatziņojumi bija nepieciešami saskaņā ar RED 22. panta 2. punktu, bet nav tikuši iesniegti. Tā ir problēma, it sevišķi iekārtām, kas tiek ekspluatētas Austrijā, Dānijā, Francijā, Vācijā, Itālijā, Nīderlandē, Polijā, Portugālē un Zviedrijā. Vidēji 57 % no nepieciešamajiem pamatziņojumiem ir tikuši iesniegti laikus. Attiecībā uz iekārtām, kurām tiek piemēroti LPTP secinājumi par ādu miecēšanu, ir ziņots, ka iesniegti ir tikai 14 % pamatziņojumu (četri ziņojumi no 28 vajadzīgajiem). Tas liek domāt, ka šai konkrētajai rūpniecības nozarei varētu būt īstenošanas vai atbilstības problēma. Kopumā īstenošana un atbilstība šajā aspektā dalībvalstīs šķiet problemātiska visās nozarēs. Veiktie izpildes panākšanas pasākumi Saskaņā ar RED 8. panta 1. punktu dalībvalstīm jāveic vajadzīgie pasākumi, kas nodrošina, ka atļaujas nosacījumi tiek ievēroti. Par izpildes panākšanas pasākumiem paziņoja sešas dalībvalstis (Horvātija, Kipra, Vācija, Itālija, Polija un Spānija). Vairums dalībvalstu ir paziņojušas, ka veikti no 1 līdz 11 izpildes panākšanas pasākumiem. Paziņoto izpildes panākšanas pasākumu veids pārsvarā ir tiesvedība. Inspekcijas un apmeklējumi uz vietas Saskaņā ar RED 23. pantu dalībvalstīm ir jāizveido RED darbības jomā ietilpstošo iekārtu vidisko inspekciju sistēma. Apmeklējumu uz vietas biežumam jābalstās uz relevanto risku sistēmisku novērtējumu, un tiem jānotiek vismaz reizi gadā saistībā ar iekārtām, kas rada vislielāko apdraudējumu, un reizi trijos gados saistībā ar iekārtām, kas rada vismazāko apdraudējumu. Vidēji ES līmenī dalībvalstis ir ziņojušas, ka katru pārskata gadu 49 % iekārtu ir tikušas apmeklētas uz vietas. Tomēr saskaņā ar paziņotajiem datiem Francijā, Grieķijā, Nīderlandē, Portugālē un Spānijā uz vietas apmeklēts mazāk nekā 25 % iekārtu. Šī informācija neļauj secināt, vai visas iekārtas ir tikušas savlaicīgi inspicētas, un iemesli ir divi:

-pienākums ES reģistrā paziņot par apmeklējumu uz vietas biežumu tika noteikts tikai 2017.–2018. gada periodā, un informācija par pietiekami ilgu laikrindu nav vēl pieejama, -ES reģistrā nav pieejama informācija par to, vai iekārta atbilstoši tās vidiskā riska līmenim ir jāapmeklē uz vietas biežāk nekā reizi trijos gados. Lielas sadedzināšanas iekārtas ES reģistrā 2018. gadā ir paziņots par 3162 lielām sadedzināšanas iekārtām (LSI). Vairumam iekārtu kopējā nominālā ievadītā siltumjauda ir 50–300 MWth. Visvairāk LSI tiek ekspluatēts Vācijā (534 iekārtas 2018. gadā). Septiņas citas dalībvalstis paziņoja par vairāk nekā 100 LSI (Somija, Francija, Itālija, Nīderlande, Polija, Spānija un Zviedrija). 19 dalībvalstis ir paziņojušas par mazāk nekā 100 LSI. LSI var tikt piešķirtas ierobežota laika atkāpes no RED V pielikumā norādīto ERV izpildes, atsaucoties uz 31.–35. pantu. Šādas atkāpes ir piešķirtas salīdzinoši mazai daļai LSI ( 1 . tabula). LSI atkāpes veids To LSI skaits, kam kopš 2018. gada piešķirtas atkāpes 31. pants. Piemēro minimālo sēra atdalīšanas pakāpes vērtību procentu, nevis SO2 ERV 16 32. pants. Valstu pārejas plānos iekļauto iekārtu vispārējām maksimāli pieļaujamajām emisijām ir lineāri jāsamazinās laikā no 2016. gada līdz 2020. gada vidum 234 33. pants. Atkāpe, kas ņem vērā iekārtu ierobežoto lietošanas laiku un ir saistīta ar maksimums 17 500 darbības stundām ne ilgāk par 2023. gada 31. decembri 117 34. pants. Mazas izolētas sistēmas 22 35. pants. Centralizētās siltumapgādes iekārtas 217

Atkritumu sadedzināšanas iekārtas 2018. gadā ES reģistram tika paziņots par 750 RED darbības jomā ietilpstošām atkritumu sadedzināšanas un līdzsadedzināšanas iekārtām ar kopējo nominālo jaudu virs 2 tonnām stundā. Francija paziņoja lielāko skaitu šādu iekārtu — 179, Vācija — 149 un Zviedrija — 117. Kopumā ES vairākums šo iekārtu ir atkritumu sadedzināšanas iekārtas, nevis atkritumu līdzsadedzināšanas iekārtas. Tas ir izskaidrojams ar to, ka Francijā un Vācijā ir ļoti liels skaits atkritumu sadedzināšanas iekārtu, turpretim lielākajai daļai citu dalībvalstu ir galvenokārt atkritumu līdzsadedzināšanas iekārtas, bet to skaits ir salīdzinoši mazs. Lielākajai daļai iekārtu jauda ir 2–25 tonnas stundā. Iekārtas, kurās izmanto organiskos šķīdinātājus 2018. gadā tika paziņots par 26 022 iekārtām, kurās izmanto organiskos šķīdinātājus un kuras ietilpst RED V nodaļas darbības jomā. No šīm iekārtām neliela daļa (3570, t. i., 14 % no kopskaita) izmanto RED 59. panta 1. punkta b) apakšpunktā paredzēto emisijas samazināšanas plānu un vēl mazākai daļai (77 iekārtas, t. i., 0,3 % no kopskaita) ir piešķirtas 59. pantā paredzētās atkāpes, kas atļauj iekārtām pārsniegt ERV. Publiska piekļuve informācijai Saskaņā ar RED 24. pantu atļaujām un emisiju monitoringa rezultātiem ir jābūt pieejamiem sabiedrībai. Arī apmeklējumu uz vietas ziņojumiem ir jābūt publiski pieejamiem (RED 23. panta 6. punkts). Lai sabiedrība varētu piekļūt šiem dokumentiem (RED 24. pants), 20 dalībvalstīs ir pieejami centrālie atļauju repozitoriji valsts līmenī, bet 5 dalībvalstīs (Beļģijā, Vācijā, Nīderlandē, Polijā un Spānijā) tādi ir pieejami reģionālā līmenī, kaut arī ne visos reģionos. Turklāt dokumentācijas pieejamības ērtumu un tās lasāmību dažreiz negatīvi ietekmē dokumentācijas formāts, kā arī tas, ka par katru iekārtu pieejamas daudzas atļaujas un saistītie dokumenti. Attiecībā uz apmeklējumiem uz vietas bieži ir pieejama vien ierobežota informācija. Centrālo atļauju repozitoriju izmantošana apmeklējumu uz vietas ziņojumu publicēšanai (Austrijā, Bulgārijā, Čehijā un Dānijā) atvieglo piekļuvi šiem ziņojumiem, un tas pats sakāms par vienotas ziņojuma veidnes izmantošanu (Austrijā, Čehijā, Rumānijā un dažos Spānijas reģionos). Apmērs, kādā pieejami emisiju monitoringa dati par visām iekārtām, ir ierobežots. Dažos gadījumos ir izveidotas datubāzes, kas nodrošina piekļuvi datiem, bet vairumā gadījumu informācija ir pieejama gada pārskatos. 4Rīcība ES līmenī ES līmenī Komisija ir veikusi dažādas darbības, lai atbalstītu RED īstenošanu. LPTP secinājumi

Visām iekārtām, kas ietilpst RED II nodaļas darbības jomā, ir jāpiemēro LPTP saskaņā ar RED 11. panta b) punktu. Šā ziņojuma gatavošanas laikā ES Oficiālajā Vēstnesī kā īstenošanas lēmumi tika publicēti 17 LPTP secinājumi dažādām rūpniecības nozarēm. Turpmāk ( 2 . attēls) ir sniegts pārskats par to LPTP secinājumu kumulatīvo skaitu, kas publicēti kopš RED piemērošanas sākuma, un to iekārtu aptuveno skaitu, uz kurām tie attiecas. Līdz šim publicētie LPTP secinājumi attiecas uz vairāk nekā 70 % RED darbības jomā ietilpstošo iekārtu. Atbilstības sekmēšana un atbalsts īstenošanai Par RED faktisku īstenošanu galvenokārt atbild valstu kompetentās iestādes. To uzdevumi iekļauj atļauju izdošanu, atbilstošu ERV un citu nosacījumu novērtēšanu, atkāpju pieprasījumu izskatīšanu un vispārēju pārliecināšanos par to, ka iekārtas tiek ekspluatētas pareizi. Komisija atbalsta šīs iestādes, lai valstu līmenī nodrošinātu salīdzināmas, saskaņotas pieejas, kas atbilst ES tiesību aktiem. 2019. gadā Komisija izveidoja tiešsaistes platformu dalībvalstīm un kompetento iestāžu pārstāvjiem, kurā var apspriesties, apmainīties ar zināšanām un pieredzi un piekļūt resursiem, kas saistīti ar RED īstenošanu. Pie tam Komisija organizē virkni darbsemināru un tīmekļsemināru, kas atvieglo informācijas apmaiņu starp dalībvalstu kompetentajām iestādēm par konkrētiem jautājumiem. Līdz šā ziņojuma sagatavošanas brīdim ir tikuši organizēti astoņi šādi pasākumi. Visbeidzot, Komisija ir internetā ievietojusi kopsavilkumu par atbildēm, kas sniegtas uz jautājumiem par īstenošanu. Starptautiskās darbības Viens no Komisijas darba atzariem saistībā ar RED ir atbalsts tādām organizācijām citviet pasaulē, kuras izmanto LPTP vai interesējas par tiem, un dalīšanās ar informāciju un pieredzi ar šīm organizācijām. Komisija ir atbalstījusi Izraēlas, Kazahstānas, Krievijas un Dienvidkorejas centienus attīstīt uz ES LPTP un LPTP atsauces dokumentu pieejām balstītus rūpniecisko atļauju režīmus. Komisija ir arī atbalstījusi Enerģētikas kopienas pasākumus RED vidisko mērķu īstenošanā attiecībā uz lielajām sadedzināšanas iekārtām. Lai panāktu lielāku informētību, Komisija atbalsta ESAO projektu šajā jomā un ir sākusi tulkot LPTP secinājumus ārpuskopienas valodās. 5RED izvērtējuma galvenie konstatējumi Izvērtējuma vajadzībām tika veikts ārējs pētījums, kurā pierādījumi tika savākti, veicot literatūras un dokumentālo avotu izpēti un mērķorientētas konsultācijas, kā arī rīkojot 12 nedēļu ilgu sabiedrisko apspriešanu un divus ieinteresēto personu darbseminārus. Dienestu darba dokuments, kas iepazīstina ar izvērtējuma rezultātiem, tika publicēts 2020. gada septembrī. Tālāk aprakstīti galvenie izvērtējuma konstatējumi. Rezultativitāte Izveidojot uz LPTP balstītu atļauju izdošanu, RED ir rezultatīvi samazinājusi savas darbības jomas nozaru vidisko ietekmi un konkurences izkropļojumus ES. Kopdarbīgais, iekļaujošais, uz pierādījumiem balstītais LPTP atsauces dokumentu sagatavošanas un LPTP noteikšanas process ir izdevies labi; tas tiek atzīts par kopdarbīgas pārvaldības paraugu. RED ir būtiski samazinājusi piesārņojošo vielu emisijas gaisā (un ar tām saistītā kaitējuma izmaksas, kā to parāda 3 . attēls) un mazākā mērā — ūdenī. Datu ir maz, bet tie rosina domāt, ka samazinātas arī RED darbības jomā ietilpstošo iekārtu radītās emisijas augsnē. Par vairākiem citiem aspektiem, piemēram, devumu resursefektivitātē un aprites ekonomikā, kā arī mazāk toksiskā ražošanā, ir grūtāk izdarīt pārliecinošus secinājumus; tomēr ir pamats domāt, ka RED devums ir bijis pozitīvs, lai gan būtiski mazākā apmērā. RED devums inovācijā ir ierobežots. Citi aspekti, tādi kā sabiedrības piekļuve informācijai un iespēja vērsties tiesā, šķiet, ir zināmā mērā uzlabojušies, tomēr darbs jāturpina.